b'\n_START_ARTICLE_\nRegistracijske oznake za cestna vozila v Moldaviji\n_START_PARAGRAPH_\nRegistrske tablice neodvisne Moldavije so bile uvedene 30. novembra 1992.\n_START_SECTION_\nTrenutna razli\xc4\x8dica (2015\xe2\x80\x93)\n_START_PARAGRAPH_\nTrenutna razli\xc4\x8dica tablic, ki je stopila v veljavo 1. aprila 2015, sestoji iz \xc5\xa1estih \xc4\x8drnih znakov na belem ozadju: treh \xc4\x8drk in treh \xc5\xa1tevk. Na levi strani se nahaja modro polje z mednarodno oznako dr\xc5\xbeave MD, ki je \xc5\xa1ir\xc5\xa1e kot obi\xc4\x8dajno evropsko polje, namesto simbola 12 zvezdic pa vsebuje moldavsko zastavo. Uporabljena pisava je FE-Schrift, posebej zasnovana za ote\xc5\xbeitev prirejanja oznak. Na sredini tablice se nahaja hologram in prostor za nalepko tehni\xc4\x8dnega pregleda. Nekatere kombinacije \xc4\x8drk so prepovedane. Z uvedbo novih tablic se je njihova cena zvi\xc5\xa1ala za okoli 40\xc2\xa0%._NEWLINE_Obi\xc4\x8dajne mere tablic so standardne evropske, 520 \xc3\x97 112 mm. Vozila, ki se jim te tablice ne prilegajo, in motorna kolesa dobijo dvovrsti\xc4\x8dne tablice dimenzij 245 \xc3\x97 134 mm. Priklopniki lahko uporabljajo tablice standardne velikosti ali dimenzij 340 \xc3\x97 204 mm, za traktorje in druge stroje pa so na voljo tablice velikosti 250 \xc3\x97 204 mm.\n_START_SECTION_\nPrej\xc5\xa1nja razli\xc4\x8dica (1992\xe2\x80\x932015)\n_START_PARAGRAPH_\nTablice, ki so se izdajale do leta 2015, so imele sedem znakov: dvo\xc4\x8drkovno oznako pokrajine (razen za Ki\xc5\xa1injev, katerega oznaka je bila zgolj \xc4\x8drka C ali K), dve \xc4\x8drki in tri \xc5\xa1tevke, vse izpisane s pisavo DIN 1451 Mittelschrift. \xc4\x8crke in \xc5\xa1tevke so se izdajale zaporedno in vsaka pokrajina je premogla okoli 700 000 kombinacij; potrebo po novi oznaki pokrajine je do\xc5\xbeivel le Ki\xc5\xa1injev leta 2008._NEWLINE_Na levi strani se je nad oznako dr\xc5\xbeave MD nahajal grb Moldavije, ki je bil na prvih tablicah dodan v obliki nalepke, pri kasnej\xc5\xa1ih pa ulit iz aluminija. Od 1. novembra 2011 dalje so se izdajale tablice z oznakami dr\xc5\xbeave na modrem ozadju, podobno kot na tablicah \xc4\x8dlanic Evropske unije._NEWLINE_Leta 2014 je izdajanje tablic prevzelo dr\xc5\xbeavno podjetje "Registru"; prav tako je bila takrat ukinjena \xc4\x8drka Q, saj je sistemi pogosto niso pravilno prepoznavali._NEWLINE_Za dopla\xc4\x8dilo so lastniki lahko po meri izbrali \xc4\x8drke in \xc5\xa1tevilke, od leta 2011 dalje pa tudi zahtevali tablice s samo eno ali dvema namesto s tremi \xc5\xa1tevkami._NEWLINE_Pri prvih moldavskih registrskih tablicah je bila avtomobilska oznaka dr\xc5\xbeave MLD, kar je oznaka Maldivov. Te tablice so se smatrale za neveljavne in vozilom s temi oznakami ni bilo dovoljeno pre\xc4\x8dkati dr\xc5\xbeavnih meja. Leta 1993 je bila napaka odpravljena in oznaka dr\xc5\xbeave spremenjena v MD.\n_START_SECTION_\nPosebne tablice\n_START_PARAGRAPH_\nTablice vozil javnega potni\xc5\xa1kega prometa imajo rumeno ozadje._NEWLINE_Tablice priklopnih vozil imajo \xc5\xa1tevilke in \xc4\x8drke med seboj obrnjene.\n_START_SECTION_\nDr\xc5\xbeavne ustanove\n_START_PARAGRAPH_\nVozila dr\xc5\xbeavnih ustanov nosijo tablice s \xc4\x8drkama RM ("Republika Moldavija"); sledi \xc4\x8drka, ki ozna\xc4\x8duje vejo oblasti (P za parlament, G za vlado, A za ministrstvo), in tri \xc5\xa1tevke. Ni\xc5\xbeja kot je \xc5\xa1tevilka (npr. 001), vi\xc5\xa1ji je polo\xc5\xbeaj lastnika. (Npr.: RM P 001, RM G 001, RM A 123.)_NEWLINE_Predsednikov avtomobil nosi na zadnji strani tablico, ki vsebuje za oznako RM le \xc5\xa1tiri \xc5\xa1tevke (RM 0001); sprednja tablica namesto registrske oznake prikazuje dr\xc5\xbeavno zastavo.\n_START_SECTION_\nTuja predstavni\xc5\xa1tva\n_START_PARAGRAPH_\nVozila diplomatskih predstavni\xc5\xa1tev so ozna\xc4\x8dena s CC (konzularni funkcionar), CD (oseba z diplomatskim statusom), TC (osebje konzulata) ali TS (vozila, ki pripadajo veleposlani\xc5\xa1tvu, a jih ne uporabljajo zgolj njegove uradne osebe). Nadaljujejo se s \xc5\xa1tevilko, ki ozna\xc4\x8duje veleposlani\xc5\xa1tvo, in eno ali dvema \xc4\x8drkama (na tablicah CD obi\xc4\x8dajno A ali AA pomeni veleposlanikov avtomobil). (Npr.: CD 111 A, CD 112 AA, TC 113 AA, TS 114 AA, CA 115 AA)._NEWLINE_Tovrstne tablice vsebujejo modre znake na belem ozadju.\n_START_SECTION_\nMinistrstvo za notranje zadeve\n_START_PARAGRAPH_\nTablice vozil ministrstva za notranje zadeve (policije) sestojijo iz \xc4\x8drk MAI in treh do \xc5\xa1tirih \xc5\xa1tevk (npr. MAI 1234).\n_START_SECTION_\nVarnostna slu\xc5\xbeba\n_START_PARAGRAPH_\nVozila dr\xc5\xbeavne varnostne slu\xc5\xbebe (Serviciul de Protec\xc8\x9bie \xc8\x99i Paz\xc4\x83 de Stat) nosijo oznako SP in tri \xc5\xa1tevke (npr. SP 123).\n_START_SECTION_\nVojska\n_START_PARAGRAPH_\nVoja\xc5\xa1ka vozila so opremljena s tablicami, ki vsebujejo oznako FA (For\xc8\x9bele Armate \xe2\x80\x93 oboro\xc5\xbeene sile) in \xc5\xa1tiri \xc5\xa1tevke (npr. FA 1234).'